# Demarcacions territorials

# Criteris generals

S’escriu amb minúscula la designació genèrica que acompanya el nom d’una demarcació o d’una divisió territorial:

> La **senyoria** de Beniarjó està prop de Gandia.  
> Volem visitar la **província** d’Alacant.  
> La **comarca** de la Costera és molt calorosa.  
> És una parròquia que pertany a l’**arxidiòcesi** de València.  
> La **regió** d’Alsàcia-Lorena està a França.

Pel que fa a l’ús de la majúscula o la minúscula en l’article inicial, l’article medial i la preposició *de* que introduïxen el topònim pròpiament dit, cal distingir entre topònims propis i topònims adaptats, d’una banda, i topònims no adaptats, de l’altra.

**L’article inicial**

L’article inicial que forma part de topònims valencians i topònims adaptats al valencià s’ha d’escriure amb minúscula i ha d’apostrofar-se i contraure’s segons les regles ortogràfiques generals:

> L’autocar eixirà **de l’**Eliana cap a les set de la vesprada.  
> Va passar l’estiu **als** Estats Units.

L’article inicial que forma part dels topònims no adaptats es tracta com una part inalterable d’estos i s’escriu amb majúscula, mantenint la forma de la llengua original:

> Demà aterrarem a l’aeroport de **La** Paz.  
> Va passar la seua infància a **El** Toboso.  
> Amb els diners del premi farem un viatge a la ciutat de **Las** Vegas.  
> Demà finalitzen les obres de la carretera que passa per **Los** Montesinos.  
> Va guanyar dos vegades en el circuit de **Le** Mans.  
> La platja d’**O** Muiño pertany al municipi d’**A** Guarda.

**L’article medial**

L’article medial és aquell que apareix després de la preposició *de* en els topònims que comencen per un genèric que acompanya habitualment la part pròpia del nom de lloc.

Quan este article no està integrat en la part pròpia del topònim i morfològicament coincidix amb el valencià —*el* i *la*—, l’escriurem amb minúscula i s’apostrofarà o es contraurà quan corresponga:

> En l’exposició es poden contemplar meravelloses fotos del delta **de l’**Orinoco.  
> L’arxipèlag **de** **les** Seychelles es troba a l’oceà Índic.  
> El massís **del** Moncayo és el punt de major altitud del sistema Ibèric.

En canvi, si morfològicament és diferent del corresponent valencià —*el*, *la*, *els* i *les*—, l’escriurem amb majúscula inicial i es comportarà com corresponga a la seua llengua d’origen, ja que es pot considerar que este article no traduït pertany a la part específica del topònim:

> L’illa **de Los** Estados ha sigut declarada reserva ecològica, històrica i turística.  
> La serra **de Las** Estancias es un massís que travessa el nord de la província d’Almeria.

**La preposició** ***de***

La preposició *de*, que actua com a connector en molts topònims entre la designació genèrica i la part pròpia, es comporta igual que el genèric pel que fa a la llengua en què s’usa. Per tant, si el genèric d’un topònim d’una altra zona lingüística es traduïx al valencià, la preposició *de* s’apostrofarà o es contraurà quan corresponga:

> El municipi **d’**O Grove està a la província de Pontevedra.  
> La qualitat de l’aigua de la font **de** Los Cloticos ha traspassat fronteres.

---

# Vegeu també:

> * Formes de govern i noms geopolítics (criteris generals)
> * Funció distintiva (majúscules)
> * Topònims (criteris de traducció)